b'\n_START_ARTICLE_\nFranja Bojc Bidovec\n_START_SECTION_\n\xc5\xbdivljenje in delo\n_START_PARAGRAPH_\nMed \xc5\xa1tudijem medicine na ljubljanski medicinski fakulteti je postala \xc4\x8dlanica kluba Njiva in Dru\xc5\xa1tva kmetskih fantov in deklet. \xc5\xa0tudij je nadaljevala v Beogradu in Zagrebu, kjer je leta 1939 tudi diplomirala. V letih 1941\xe2\x88\x921943 je bila splo\xc5\xa1na zdravnica v Ribnici, hkrati pa je ilegalno sodelovala z narodnoosvobodilnim gibanjem. Septembra 1943 se je pridru\xc5\xbeila partizanom, naslednje leto pa je bila sprejeta v Komunisti\xc4\x8dno partijo Slovenije. Dr. Franja je bila od januarja leta 1944 pa do konca druge svetovne vojne zdravnica in upravnica Partizanske bolnice Franja (poimenovane po njej)._NEWLINE_Po osvoboditvi je do leta 1946 delala v voja\xc5\xa1kih bolni\xc5\xa1nicah v Gorici, Trstu in Ljubljani, nato na ginekolo\xc5\xa1ko-porodni\xc5\xa1kih klinikah v Beogradu in Ljubljani. Leta 1953 je opravila specialisti\xc4\x8dni izpit, 1963 pa podiplomski \xc5\xa1tudij iz genitalne tuberkuloze v Ljubljani in Italiji. Leta 1966 je postala asistentka primarij na ginekolo\xc5\xa1ki kliniki v Beogradu, od 1967-1973 pa je bila vodja ginekolo\xc5\xa1kega kabineta v voja\xc5\xa1ki bolni\xc5\xa1nici v Ljubljani. V jugoslovanskih in tujih strokovnih revijah je objavila ve\xc4\x8d deset \xc4\x8dlankov. Bila je \xc4\x8dlanica sveta republike in \xc4\x8dastna \xc4\x8dlanica Slovenskega zdravni\xc5\xa1kega dru\xc5\xa1tva.'